Urmareste Modifică dimensiunea fontului: Play

Bruxelles, 2 nov /Agerpres/ - România este pe primul loc în Uniunea Europeană din punct de vedere al procentajului populaţiei care trăieşte în locuinţe proprietate personală, 96% în 2016, cu mult peste media din UE, de 69,3%, arată datele publicate joi de Oficiul European de Statistică (Eurostat).



Anul trecut, în fiecare stat membru al UE erau mai mulţi proprietari de locuinţe decât chiriaşi. Cel mai ridicat procentaj de cetăţeni care trăiesc în locuinţe proprietate personală se înregistra în 2016 în România (96%), Lituania (90,3%), Croaţia (90,1%), Slovacia (89,5%) şi Ungaria (86,3%), iar cel mai redus în Germania (51,7%), Austria (55%), Danemarca (62%), Marea Britanie (63,4%), Franţa (64,9%) şi Suedia (65,2%).



Doar 4% dintre locuitorii României aveau anul trecut statut de chiriaşi, mult sub media din UE, de 30,7%. Comparativ, 48,3% dintre germani şi 45% dintre austrieci erau chiriaşi.



În 2016, mai mult de jumătate din populaţia UE (57,5%) locuia în case şi 41,8% în apartamente.



În majoritatea statelor membre, cea mai mare parte a populaţiei locuia anul trecut în case, cel mai ridicat procentaj fiind consemnat în Irlanda (92,5% în 2015), Marea Britanie (84,8%), Croaţia (79,8%), Belgia (77,7%) şi Olanda (76,2%). În zece ţări membre, apartamentele erau principalul tip de locuinţă, în special în Spania şi Letonia (în ambele 66,1% din populaţie trăia în apartamente în 2016), Estonia (62%), Lituania (58,2%), Germania şi Grecia (ambele cu 57,1%).



În România, 63,7% din populaţie locuia anul trecut în case, în timp ce 36,3% erau în apartamente. AGERPRES/(AS - autor: Mihaela Dicu, editor: Oana Tilică)